„Плава Мачка – Тесла“

 Гроздана Олујић

Ова прича припада збирци под називом „Дечак који је тражио срећу“. Збирка је посвећена великом српском научнику, Николи Тесли. Тесла се родио у Лици (данашња Хрватска), у селу Смиљану. Отац му је био свештеник. Након завршене основне и средње школе, Тесла одлази у Америку, где је живео и радио све до своје смрти 1942. године.

Тесла је познат по бројним проналасцима. Пријавио је око 700 изума, а најзначајнији међу њима су: наизменична струја, Теслин трансформатор (генератор), индукциони мотор, пренос електричне енергије на даљину...

Прочитајте текст „Плава мачка – Тесла“, Читанка, 206 -208. стране.

Након читања и сами сте се уверили да је ово једна бајковита прича о Николи Тесли из времна када је био дечак.

Зашто бајковита?

Зато што поред реалних (стварних) елемената, у њој срећемо и оне који су фантастични (нестварни). То су: плава мачка која говори, патуљак, чаробни штапић.

Овим текстом је наглашено да ће од тог малог, плашљивог дечака постати један од највећих светских научника и неко чији ће изум променити цео свет: „Додир твоје руке промениће читав свет, донети људима светлост и топлоту“.

У тексту на неколико места се среће **дијалог (разговор између два бића**), на пример разговор између Николе и мачке или Николе и патуљка.

Оставићу вам овде један одломак из његове **аутобиографије (дело у коме писац описује свој живот)** о томе шта је написао о својој мачки. То је била његова омиљена животиња.

„Ми смо просто живели један за другога. Куд год бих пошао, мачак ме је пратио, у првом реду због наше узајамне љубави, а затим и из жеље да ме заштити. Мачак је беспрекорно чист. На дан мог великог доживљаја била је таква студен каква се дуго није памтила. Идући по снегу, људи су за собом остављали светлуцав траг, а свака грудва разбијала се уз чудан блесак, као глава шећера под ударцем ножа. Био је сутон и ја осетих потребу да помилујем мачкова леђа. Оно што сам запазио било је чудо пред којим сам занемео. Мачкова су леђа била попут плоче светлости, па је миловање мојом руком изазвало прскање искри. Отац ми је био врло уман човек и на свако питање имао је одговор. Али ова појава је и њему била посве нова. На крају је приметио да је ништа друго него електрицитет, онај исти који се јавља на дрвећу за време олује. Мајка је била опчињена. Рекла је: „Престани да се играш с том мачом, могао би изазвати пожар!“ А ја сам размишљао: Није ли природа једна огромна мачка? Ако јесте, ко је милује по леђима? То може бити само Бог.“